Man dood ná girokopter se lemme hom tref | Netwerk24
Deur Andrea Küsel 10 Februarie 2019 19:56
Wat veronderstel was om 'n afskeidsgeleentheid vir 'n geliefde te wees het Sondagmiddag 'n traumatiese nadraai gehad toe 'n girokopter in die Vaal Marina by Vereeniging neergestort en 'n bejaarde man se dood veroorsaak het.
Hannes Steyn, die brandweerhoof van die Midvaal-munisipaliteit, sê 'n familie was besig om die as van 'n oorlede familielid in die dam by 'n vakansieoord langs die Vaaldam te strooi toe die girokopter neergestort het.
Volgens Werner Vermaak, woordvoerder van die nooddiens ER24, is paramedici omstreeks 12:00 na die toneel ontbied.
"Ongelukkig kon daar niks vir die bejaarde man gedoen word nie en hy is op die toneel dood verklaar."
Die man was vermoedelik in sy 70's.
Volgens Vermaak was die vlieënier en passasier in die girokopter deel van die oorledene se familie.
"Volgens omstanders het familielede glo die as vanuit die girokopter gestrooi toe dit na bewering 'n noodlanding op die oewer gemaak het. Die oorledene is glo tydens die noodlanding deur die girokopter se lemme getref."
Kabelo Ledwaba, woordvoerder van die Burgerlugvaartowerheid (BLO), het die voorval bevestig.
"Die vlieënier en 'n passasier het beserings opgedoen. Ons beamptes is op die toneel en ondersoek die oorsaak van die ongeluk," sê Ledwaba.